ფორმულა და პირობითი დაფორმატება

ფორმულის გამოყენება პირობითი დაფორმატებისას

Home პანელის Conditional Formatting / Manage Rules ბრძანებით გამოვიძახოთ Conditional Formatting Rules Manager დიალოგური ფანჯარა;

ამ ფანჯრის New Rule ღილაკით გამოვიძახოთ New Formatting Rule დიალოგი;

Select a Rule Type ველში მოვნიშნოთ Use a formula to determine which cells to format;

Format values where this formula is true ველში შევიტანოთ ფორმულა. ფორმულას პირობის ხასიათი უნდა ჰქონდეს. ეს ნიშნავს, რომ მისი შედეგი უნდა იყოს „კი“ ან „არა“ (TRUE ან FALSE), მაგალითად: =A1>10;

Format ღილაკი გამოიყენება უჯრედის გარეგნული სახის – ფორმატის განსასაზღვრად. ეს ფორმატი მიენიჭება უჯრედს იმ შემთხვევაში, თუ მოცემული უჯრედისათვის ფორმულა TRUE შედეგს იძლევა;

დავხუროთ რიგ-რიგობით ორივე დიალოგი OK ღილაკზე დაჭერით.

პირობითი დაფორმატებისას ფორმულის გამოყენებით შეიძლება ისეთი ამოცანების გადაჭრა, როგორიცაა კვირის სპეციფიკური დღეების იდენტიფიკაცია, სპეციფიკური ტექსტის განსხვავებულად დაფორმატება და ა.შ.

მაქსიმალური ხელფასის საპოვნი ფორმულა

უფრო გასაგები რომ გახდეს ეს ყველაფერი, ხელფასის სავარჯიშოში განსხვავებული ფონით შევაფერადოთ ის უჯრედი, რომელსაც მაქსიმალური ჯამური თანხა შეესაბამება.

ხელფასისა და პრემიის მონაცემების ცვლილებისას ეს უჯრედი შეიძლება შეიცვალოს. ფონიც ავტომატურად იმ უჯრედს უნდა შეექმნას, რომელსაც იმ მომენტში მაქსიმალური მნიშვნელობა ექნება სვეტში.

მოვიყვანოთ საჭირო მოქმედებათა მიმდევრობა:

დავდგეთ E3 უჯრედზე ხელფასის სავარჯიშოს ცხრილში;

Home მენიუს Conditional Formatting / New Rule ბრძანებით გამოვიძახოთ New Formatting Rule დიალოგური ფანჯარა;

მოვნიშნოთ Use a formula to determine which cells to format პუნქტი;

Formst vslues where this formula is true ველში ჩავწეროთ ფორმულა: =E3=MAX($E$3:$E$15);

Format საბრძანებო ღილაკით გამოვიძახოთ Format Cells დიალოგური ფანჯარა, გადავიდეთ Fill ჩანართში და ავირჩიოთ ნაცრისფერი ფონი;

OK ღილაკით დავხუროთ Format Cells და New Formatting Rule დიალოგური ფანჯრები.

ფორმულაში გამოყენებული ფუნქცია მის არგუმენტებს შორის მაქსიმალურ მნიშვნელობას გამოითვლის. ჩვენს მაგალითში ეს არის E13 უჯრედი, რომელსაც მაქსიმალური მნიშვნელობა გააჩნია $E$3:$E$15 დიაპაზონში.

ჩავწეროთ D6 უჯრედში პრემია 900. ნაცრისფერი ფონი გადაინაცვლებს E6 უჯრედზე, რადგან ამჯერად ეს იქნება E სვეტის მაქსიმალური მნიშვნელობა.

სტრიქონების შესაფერადებელი ფორმულა

ახლა კიდევ ერთი მაგალითი განვიხილოთ. ფორმულის გამოყენებით შევქმნათ პირობითი ფორმატი, რომელიც ფურცელში ყოველ მესამე სტრიქონს შეაფერადებს – ნაცრისფერ ფონს შეუქმნის.

ამ შემთხვევაში დაგვჭირდება ექსელის ROW() და MOD(ROW(),3) ფუნქციები. პირველი მათგანი სტრიქონის ნომერს გამოითვლის, ხოლო მეორე – სტრიქონის ნომრის სამზე გაყოფის შედეგად მიღებულ ნაშთს.

პირობითი ფორმატის შესაქმნელად შევასრულოთ შემდეგი მოქმედებები:

ცარიელ ფურცელში დავდგეთ მესამე სტრიქონის რომელიმე უჯრედზე, მაგალითად, C3–ზე;

აღწერილი ხერხით გამოვიძახოთ New Formatting Rule დიალოგი;

Select a Rule Type ველში მოვნიშნოთ Use a formula to determine which cells to format;

ტექსტურ ველში ჩავწეროთ ფორმულა: =MOD(ROW(),3)=0;

Format ღილაკით გამოვიძახოთ Format Cells დიალოგური ფანჯარა, გადავიდეთ Fill ჩანართზე და ავირჩიოთ ნაცრისფერი ფონი;

დავხუროთ რიგ-რიგობით ორივე დიალოგი OK ღილაკზე დაჭერით.

C3 ნაცრისფრად შეფერადდება. დავაწკაპუნოთ Format Painter ღილაკზე და მოვნიშნოთ F1:H15 დიაპაზონი. დავინახავთ, რომ C3–დან ფორმატი იმ უჯრედებზე გადავიდა, რომელთა სტრიქონის ნომერიც სამზე უნაშთოდ იყოფა, ანუ შეფერადდა F1:H15 დიაპაზონის მესამე, მეექვსე, მეცხრე, მეთორმეტე და მეთხუთმეტე სტრიქონის უჯრედები.

C3 უჯრედიდან ფორმატი გადავიტანოთ მთელ ფურცელზე, რისთვისაც:

დავდგეთ C3 უჯრედზე;

დავაწკაპუნოთ Home პანელის Format Painter ღილაკზე;

მთელი ფურცლის მოსანიშნად დავაწკაპუნოთ სტრიქონებისა და სვეტების დასახელებათა გადაკვეთაზე მოთავსებულ ცარიელ იარლიყზე. ნახატზე ეს არის უკიდურესი მარცხენა ზედა უჯრედი.

შედეგი ჩანს ნახატზე.